CELEX: 52016PC0665
Language: bg
Date: 2016-10-20
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 20.10.2016
            COM(2016) 665 final
            2016/0326(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  1
                (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата по събиране на ДДС или предотвратяване на определени форми на отклонение от данъчно облагане или избягване на данъци.
            
            
               С писмo, заведенo в Комисията на 1 юни 2016 г., Полша поиска разрешение да освобождава от облагане данъчно задължените лица, чийто годишен оборот е не по-висок от равностойността в национална валута на 40 000 EUR. В съответствие с член 395, параграф 2 от Директивата за ДДС, с писмо от 22 септември 2016 г. Комисията информира останалите държави членки за отправеното от Полша искане. С писмо от 23 септември 2016 г. Комисията съобщи на Полша, че разполага с пълната информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Дял XII, глава 1 от Директивата за ДДС предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.
            
            
               Съгласно член 287, точка 14 от Директивата за ДДС Полша може да освободи от ДДС данъчно задължените лица, чийто годишен оборот не е по-висок от равностойността в национална валута на 10 000 EUR по обменния курс в деня на присъединяването на страната.
            
            
               През 2009 г. Полша поиска дерогация с цел опростяване на задълженията по ДДС на дребните търговци и улесняване на събирането на данъка от националната данъчна администрация. Със своето Решение 2009/790/ЕО от 20 октомври 2009 г.
                  2
                Съветът упълномощи Полша да освободи от ДДС данъчно задължените лица, чийто годишен оборот не е по-висок от равностойността в национална валута на 30 000 EUR, до 31 декември 2012 г. С Решение за изпълнение 2012/769/ЕС на Съвета
                  3
                дерогацията бе удължена до 31 декември 2015 г. и отново с Решение за изпълнение 2015/1173/ЕС на Съвета
                  4
                — до 31 декември 2018 г.
            
            
               Сега Полша поиска да ѝ бъде разрешено да увеличи прага на освобождаване от 30 000 EUR на 40 000 EUR за оставащия период на настоящата дерогация. Чрез това искане Полша желае да облекчи тежестта върху бизнеса за по-голям брой данъчно задължени лица, които имат ограничена стопанска дейност и да стимулира развитието на малките предприятия. Същевременно Полша желае да намали тежестта на данъчната администрация чрез ограничаване на необходимостта от контрол на малките данъчно задължени лица, който е относително скъпоструващ в сравнение с размера на въпросния ДДС, и да засили контролните си дейности по отношение на по-големите данъчно задължени лица. В този контекст следва да се отбележи, че мярката е и ще остане изцяло незадължителна за данъчно задължените лица.
            
            
               Дерогационната мярка се прилага понастоящем до 31 декември 2018 г. Целесъобразно е да се запази тази крайна дата. Дерогациите от Директивата за ДДС следва винаги да бъдат ограничени във времето, така че тяхното въздействие да може да бъде оценено. Освен това разпоредбите на членове 281 — 294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в плана за действие относно ДДС
                  5
               , предложението на Комисията под формата на всеобхватен пакет за опростяване следва да бъде представено до края на 2017 г. Следователно директива за изменение на разпоредбите на Директивата за ДДС относно специалния режим за малките предприятия би могла да влезе в сила преди горепосочената дата.
            
            
               •Съгласуваност със съществуващите разпоредби в тази област на политиката
            
            
               Подобни дерогации са били предоставяни на други държави членки. На Белгия
                  6
                и Люксембург
                  7
                бе определен праг от 25 000 EUR, на Литва 
                  8
                 — праг от 45 000 EUR, на Латвия
                  9
                 и Словения 
                  10
                 — праг от 50 000 EUR, на Италия
                  11
                и Румъния
                  12
                 — праг от 65 000 EUR.
            
            
               •Съгласуваност с другите политики на Съюза
            
            
               Мярката е в съответствие с целите на Съюза по отношение на малките предприятия, както са изложени в съобщението на Комисията „Мисли първо за малките!“ „Small Business Act“ за Европа“
                  13
               , в което държавите членки се призовават да вземат предвид характерните особености на малките и средните предприятия, когато създават законодателство и, съответно, да опростят съществуващата нормативна уредба.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС.
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
         
         
            
               •Пропорционалност
            
            
               
                  Решението се отнася до даване на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой данъчно задължени лица и за данъчната администрация.
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Полша, и се отнася само до тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение за изпълнение на Съвета има за цел да удължи срока/разшири обхвата на мярка за опростяване, която премахва голяма част от свързаните с ДДС задължения за предприятията с годишен оборот не по-висок от равностойността в национална валута на 40 000 EUR, и следователно има потенциално положително въздействие, намалявайки административната тежест за още 24 000 данъчно задължени лица, а впоследствие и за данъчната администрация. Бюджетното въздействие от гледна точка на приходите от ДДС за Полша възлиза на 300 милиона PLN.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отражение върху бюджета на ЕС, тъй като Полша ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета.
            
            
               2016/0326 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
         
         
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  14
               , и по-специално член 395 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно член 287, точка 14 от Директива 2006/112/ЕО се разрешава на Полша да освободи от ДДС данъчно задължените лица, чийто годишен оборот не е по-висок от равностойността в национална валута на 10 000 EUR по обменния курс в деня на присъединяването ѝ.
            
            
               (2)С Решение 2009/790/ЕО на Съвета
                  15
                бе разрешено на Полша до 31 декември 2012 г. и като дерогация, да освободи от ДДС данъчно задължените лица, чийто годишен оборот не е по-висок от равностойността в национална валута на 30 000 EUR по обменния курс в деня на присъединяването ѝ. С Решение за изпълнение 2012/769/ЕС на Съвета
                  16
                мярката за дерогация, предвидена в Решение 2009/790/ЕО на Съвета, бе удължена до 31 декември 2015 г. и отново удължена с Решение за изпълнение 2015/1173/ЕС на Съвета
                  17
                до 31 декември 2018 г.
            
            
               (3)С писмо, заведено в Комисията на 1 юни 2016 г., Полша поиска разрешение да увеличи този праг от 30 000 EUR на 40 000 EUR. С прилагането на тази мярка допълнителен брой малки данъчно задължени лица биха могли да се ползват от освобождаване от някои или всички свързани с ДДС задължения, посочени в дял XI, глави 2—6 от Директива 2006/112/ЕО. Съответно тежестта на данъчната администрация за одитиране на много малките предприятия също ще бъде намалена.
            
            
               (4)С писмо от 22 септември 2016 г. Комисията информира останалите държави членки за отправеното от Полша искане. С писмо от 23 септември 2016 г. Комисията съобщи на Полша, че разполага с пълната информация, необходима за разглеждане на искането.
            
            
               (5)От информацията, предоставена от Полша, още 24 000 данъчно задължени лица евентуално биха могли да се възползват от тази мярка, за да намалят своите задължения по ДДС. Бюджетното въздействие от гледна точка на приходите от ДДС е оценено от Полша на 300 милиона PLN.
            
            
               (6)На Полша следва да бъде разрешено да прилага по-високия праг за останалата част от периода на прилагане на Решение 2009/790/ЕО на Съвета, тъй като един по-висок праг ще доведе до намаляване на задълженията, свързани с ДДС, на най-малките предприятия, като те все пак ще имат право да изберат да прилагат общия режим за ДДС в съответствие с член 290 от Директива 2006/112/ЕО, тоест до 31 декември 2018 г. При все това, разпоредбите на членове 281 — 294 от Директива 2006/112/ЕО относно специалния режим за малките предприятия са предмет на преразглеждане и поради това директива за изменение на тези разпоредби от Директивата за ДДС може да влезе в сила преди горепосочената дата.
            
            
               (7)Дерогацията няма отражение върху собствените ресурси на Съюза с източник ДДС, тъй като Полша ще извърши изчисление на компенсация по член 6 от Регламент (ЕИО, Евратом) № 1553/89 на Съвета
                  18
               .
            
            
               (8)Поради това Решение 2009/790/ЕО следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Членове 1 и 2 от Решение 2009/790/EО се заменят със следното:
            
            
               „Член 1
            
            
               Чрез дерогация от член 287 от Директива 2006/112/ЕО на Република Полша се дава разрешение да предостави освобождаване от ДДС на данъчно задължените лица, чийто годишен оборот не е по-висок от равностойността в национална валута на 40 000 EUR по обменния курс в деня на присъединяването ѝ.
            
            
               Член 2
            
            
               Настоящото решение се прилага до настъпването на по-ранната от следните две дати: датата на влизане в сила на директива за изменение на разпоредбите на членове 281 — 294 от Директива 2006/112/ЕО, отнасящи се до специалния режим за малките предприятия, или 31 декември 2018 г.“
            
            
               Член 2
            
         
         
            
               Адресат на настоящото решение е Република Полша.
            
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 347, 11.12.2006 г., стр. 1.
               
               
                  
                     (2)
                  Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53).
               
               
                  
                     (3)
                  Решение за изпълнение 2012/769/ЕС на Съвета от 4 декември 2012 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 338, 12.12.2012 г., стр. 27).
               
               
                  
                     (4)
                  Решение за изпълнение 2015/1173/ЕС на Съвета от 14 юли 2015 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 189, 17.7.2015 г., стр. 36).
               
               
                  
                     (5)
                  Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС; Към единно пространство на ЕС по отношение на ДДС — Време за избор (COM(2016)148 final, 7.4.2016 г.)
               
               
                  
                     (6)
                  Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (7)
                  Решение за изпълнение 2013/677/ЕС на Съвета от 15 ноември 2013 г. за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 33).
               
               
                  
                     (8)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (9)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (10)
                  Решение за изпълнение 2013/54/EС на Съвета от 22 януари 2013 г. за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 15).
               
               
                  
                     (11)
                  Решение за изпълнение 2013/678/ЕС на Съвета от 15 ноември 2013 г. за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 35).
               
               
                  
                     (12)
                  Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145).
               
               
                  
                     (13)
                  COM(2008) 394 от 25 юни 2008 г.
               
               
                  
                     (14)
                  ОВ L 347, 11.12.2006 г., стр. 1.
               
               
                  
                     (15)
                  Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 283, 30.10.2009 г., стр. 53).
               
               
                  
                     (16)
                  Решение за изпълнение 2012/769/ЕС на Съвета от 4 декември 2012 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 338, 12.12.2012 г., стр. 27).
               
               
                  
                     (17)
                  Решение за изпълнение 2015/1173/ЕС на Съвета от 14 юли 2015 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 189, 17.7.2015 г., стр. 36).
               
               
                  
                     (18)
                  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).